送陳益之架閣
作者：陳傅良
朝代：宋

paragraphs: 論事不欲如戎兵，欲如衣冠佩玉嚴重而寬平。
作文不欲如組繡，欲如疎林茂麓窈窕而敷榮。
楨榦盍亦煩繩墨，滋味何如餘典則。
吾宗受才萬人敵，排空所向無遺力。
親喪三年面漆黑，交情一語千金璧。
明朝不爨鼾撼壁，裘馬借人無德色。
作掾閩山可蹤跡，擬將秉稈空螟𧎬。
相君有令民未得，勿問堂高若干尺。
春江瀰渺風張席，欲言江水何終極。
貧賤相依鬢毛白，吾可雷同名送客，浩歌未放情彌激。
君看風雅詩三百，亦有初章三嘆息。